A Bizottság piacvédelmi eszközökkel foglalkozó szolgálatai jelentős részben továbbra is felülvizsgálatokkal foglalkoznak. A szolgálati munkadokumentum 2. táblázata a 2011-2015-ig terjedő évekre vonatkozóan tartalmaz statisztikai információkat.

A jelentés és a munkadokumentum a következő weboldalon a nyilvánosság számára is elérhető: http://ec.europa.eu/trade/issues/respectrules/anti_dumping/legis/index_en.htm.

Ez a jelentés az Európai Unió dömpingellenes, szubvencióellenes és védintézkedéssel kapcsolatos 2015. évi tevékenységeiről számol be. A jelentés az Európai Unióban tagsággal nem rendelkező országokból érkező dömpingelt behozatallal szembeni védelemről szóló, 2016. június 8-i 2016/1036/EK európai parlamenti és tanácsi rendelet (a továbbiakban: dömpingellenes alaprendelet) 23. cikkének rendelkezéseivel, az Európai Unióban tagsággal nem rendelkező országokból érkező támogatott behozatallal szembeni védelemről szóló, 2016. június 8-i 2016/1037/EK tanácsi rendelet (a továbbiakban: szubvencióellenes alaprendelet) 34. cikkének rendelkezéseivel, valamint a behozatalra vonatkozó közös szabályokról szóló (EU) 2015/478 európai parlamenti és tanácsi rendelet 23. cikkében foglalt rendelkezésekkel összhangban az Európai Parlament és a Tanács számára készül.

Ezen időszak során két „egyéb” – vagyis a dömpingellenes alaprendelet 11. cikke (3) bekezdésének vagy a szubvencióellenes alaprendelet 19. cikkének hatálya alá nem tartozó – felülvizsgálatot fejeztek be. Nem indult ilyen felülvizsgálat.

A korszerűsítési gyakorlat célja a piacvédelmi eszközök jelenlegi üzleti környezethez történő igazítása volt. Középpontjában az állt, hogy gyakorlati megoldásokat találjon az érintett felek által az eszközök használata során tapasztalt valós problémákra. Ezáltal a piacvédelmi eszközök hozzáférhetőbbekké válnának, és az intézkedések célzottabb válaszokat adnának a kereskedelmi partnereink által gyakorolt egyes tisztességtelen kereskedelmi gyakorlatokra. Más fontos elemei közé tartozott az átláthatóság fokozása, kiemelt figyelmet fordítva a kis- és középvállalkozásokra, emellett az érdekek egyensúlyának megőrzése továbbra is lényegi elem maradt.

2015-ben 45 új visszatérítési kérelmet nyújtottak be. 2015 végén kilenc visszatérítéssel kapcsolatos vizsgálat volt folyamatban; ezek összesen 79 kérelemre vonatkoztak. 2015-ben 14 bizottsági határozatot fogadtak el: 13 részleges visszatérítést engedélyezett, egy pedig elutasította a visszatérítésre vonatkozó kérelmet. Három kérelmet visszavontak.

2015 elején 129 kötelezettségvállalás volt hatályban. 2015 folyamán a kötelezettségvállalások portfóliójában a következő változások történtek: Hat vállalkozás kötelezettségvállalásait visszavonták, mivel megállapítást nyert, hogy nem tartották be azokat vagy a kötelezettségvállalások ellenőrzése nem volt gyakorlatilag kivitelezhető. Egy vállalkozás kötelezettségvállalása lejárt. Új kötelezettségvállalást nem fogadtak el. Így 2015 végére a hatályos kötelezettségvállalások száma összesen 122 lett.

2015-ben a kkv-ügyfélszolgálat továbbra is piacvédelmi eszközökre vonatkozó tájékoztatással foglalkozott. Ez az ügyfélszolgálat 2004-ben jött létre válaszul azokra a nehézségekre, amelyekkel a kkv-knek kis méretük és forráshiányuk miatt meg kell küzdeniük az összetett piacvédelmi vizsgálatok során. Az ügyfélszolgálat által a kkv-knek nyújtott segítség konkrét ügyekkel kapcsolatos tájékoztatásra, valamint a dömpingellenes és szubvencióellenes eljárás eljárási és lényegi elemeivel kapcsolatos rendelkezésekre terjedt ki.

2015. márciusban Mongólia aktualizált információkat nyújtott be gazdasága fejlődésére vonatkozóan. A beérkezett információk elemzése 2015-ben már folyamatban volt. Az elemzést azonban nem aktualizáltuk, mivel a többi kritériumra vonatkozó információk hiányosak voltak.

2015-ben tovább elemezték Kazahsztán piacgazdasági elbánás iránti kérelmét az ottani gazdasági fejlődésre vonatkozóan benyújtott információk alapján. Ez az elemzés 2016-ban is folytatódik, mivel még 2015-ben történtek olyan események a gazdaságban, amelyek elemzésére a folyamatban lévő értékelésben kerül majd sor.

2015 júniusában a Bizottság szolgálatai megküldték Vietnámnak a piacgazdasági státusszal kapcsolatos előrehaladásáról szóló értékelő jelentést, amelyben a harmadik kritériumot teljesítettnek nyilvánították. A jelentés következtetései között az is szerepelt, hogy annak ellenére, hogy az egyéb kritériumokkal kapcsolatban is történt némi előrehaladás, ez nem volt elegendő ahhoz, hogy a három másik közül bármelyiket teljesítettnek lehessen nyilvánítani (az első kritériumot 2013-ban teljesítettnek nyilvánították).

2015-ben két vizsgálóbizottság jött létre: az Indonéziából behozott biodízelre kivetett dömpingellenes intézkedésekkel foglalkozó vizsgálóbizottság (DS480), valamint a Pakisztánból származó polietilén-tereftalátra kivetett szubvencióellenes intézkedésekkel foglalkozó vizsgálóbizottság (DS486). Ez utóbbival kapcsolatban Pakisztán ragaszkodott az eljárás lefolytatásához, a vita tárgyát képező intézkedések lejárta ellenére. A vizsgálóbizottság első érdemi értekezletére az Indonéziából származó zsíralkoholokra kivetett dömpingellenes intézkedésekkel kapcsolatos vita kapcsán került sor (DS442). A DS397 esetében (azon megfelelőségi eljárások kérdése, amelyek a Kínából származó egyes vas vagy acél kötőelemek behozatalára az EU által kivetett végleges dömpingellenes intézkedésekkel kapcsolatos WTO-vitarendezés eredményeként merültek fel) a testület 2015. augusztusban adta ki első jelentését, amelyet az EU és Kína egyaránt megfellebbezett. Egy Oroszország által kérelmezett, költségkorrekciós módszerekkel és bizonyos dömpingellenes intézkedésekkel kapcsolatos vitarendezési eljárást Oroszország kérésére felfüggesztettek (DS474), miközben egy ugyanazokkal a kérdésekkel foglalkozó, második ilyen eljárást kérelmeztek 2015 során (DS494). Az Indonézia által kérelmezett, a biodízelre kivetett dömpingellenes intézkedésekre vonatkozó vitarendezési eljárást (DS480) felfüggesztették az Argentínával való, szintén biodízelre vonatkozó vitarendezési eljárás eredményének megszületéséig, amellyel kapcsolatban a testület időközi jelentést adott ki 2015 decemberében.

8.2.Egyéb WTO-tevékenységek

Ami a WTO-tárgyalásokat illeti, erőfeszítéseket tettünk 2015-ben, hogy haladást érjünk el a WTO-szabályokkal kapcsolatban, ez a WTO 10. miniszteri konferenciáját előkészítő folyamat része volt. Ez a folyamat mind a négy szabályozási területre kiterjedt, ezen belül a dömpingellenes és horizontális támogatásokra, valamint nagy hangsúlyt kapott az átláthatóság javításának kérdése. Az Európai Unió a tárggyal kapcsolatos indítványt nyújtott be 2015. július 10-én, amelyet egy szakmai dokumentum követett szeptemberben. A horizontális támogatásokkal kapcsolatban az EU elképzelései a WTO viszontbejelentési mechanizmusának javítására irányultak, amelynek keretében a WTO-tagok a többi tag bejelentéséhez kapcsolódó hiányzó információkat nyújthatnának be. A dömpingellenes szubvenciókkal kapcsolatban az EU javasolta, hogy vezessék be a WTO-tagok dömpingellenes politikájának és gyakorlatának felülvizsgálati mechanizmusát a WTO titkársága által készített jelentés alapján. Volt ugyan némi érdeklődés a WTO-tagok között arra vonatkozóan hogyan lehetne javítani a dömpingellenes eljárások átláthatóságát, azonban továbbra sincs előrelépés a tárgyalásokon. Végül a WTO 2015. december 15–18-án Nairobiban megrendezett 10. miniszteri konferenciája nem hozott semmilyen határozatot a szabályok tárgyalásával kapcsolatosan. Mindazonáltal várhatóan szabályokkal kapcsolatos kérdésekkel foglalkoznak majd a nairobi konferenciát követő időszakban.

Az év során két alkalommal összeült a technikai csoport, amely a tárgyalócsoport egyik alcsoportja. A csoport a dömpingellenes vizsgálatok lefolytatásának számos gyakorlati vonatkozását vitatta meg, egyebek mellett a bizalmas dossziék kezelését, az alacsonyabb vám szabályát, valamint a közérdek vizsgálatát.

2015-ben a WTO megállapodásokból eredő kötelezettségeivel összhangban az EU benyújtotta a WTO-nak az EU és a tagállamok szintjén nyújtott támogatások teljes bejelentését. E 2015. évi bejelentés felülvizsgálata megkezdődött a támogatásokkal és kiegyenlítő intézkedésekkel foglalkozó bizottság különleges ülésén, amelyet évente kétszer tartanak, erre a felülvizsgálatra a második ülésen került sor. Ezekkel a tevékenységekkel párhuzamosan folytatódott a Bizottság szolgálatainak részvétele a dömpingellenes gyakorlatokkal, a szubvenciókkal és kiegyenlítő intézkedésekkel, valamint a védintézkedésekkel foglalkozó bizottságokban. 2015 októberében a Dömpingellenes Bizottság alcsoportjai közé tartozó végrehajtási csoportban, számos tag osztott meg információkat saját joghatóságuk adminisztratív és bírósági felülvizsgálati eljárásairól. Ezzel összefüggésben az EU előterjesztette az EU piacvédelmére vonatkozó bírósági felülvizsgálat keretét.

9.Következtetések

2015-ben némileg csökkent az újonnan indított vizsgálatok száma. Ez közvetlenül tükrözte az ágazattól kapott olyan panaszok számát, amelyek elegendő bizonyítékot tartalmaztak az uniós ágazattól a károkozó dömpingre vagy támogatásokra vonatkozó állítások alátámasztására. Jelentősen emelkedett a kiszabott átmeneti és végleges intézkedések száma, valamint a felülvizsgálatok száma. A korábbi évekhez hasonlóan az Unió védintézkedést nem hozott.

A Bizottság piacvédelmi eszközökkel foglalkozó szolgálatai is folytatták a harmadik országok tisztviselői, valamint az uniós iparágak és importőrök felvilágosítását szolgáló tájékoztató tevékenységeiket. Annak ellenére, hogy az acélipari ágazat válsága miatt megújult az érdeklődés a piacvédelmi eszközök modernizációját célzó kezdeményezés iránt és a Bizottság folyamatos erőfeszítéseket tett e dosszié előrehaladásának segítése érdekében, 2015 végén a Tanácsnak még mindig nem volt felhatalmazása, hogy háromoldalú megbeszéléseket kezdjen. 2015 során folytatódott számos ország piacgazdasági státuszának értékelése, csakúgy mint a kínai dömpingkülönbözet 2016. december utáni kiszámításának módszerével kapcsolatos előkészítő munka, mivel az említett időszakban a Kína WTO-hoz való csatlakozásáról szóló jegyzőkönyv 15. szakaszának bizonyos rendelkezései hatályukat vesztik.